**Акафист святым женам мироносицам**

**Кондак 1**

**Избранным от жен Израилевых, Воскресения Христова благовестницам, Пасху Христову празднующе, с веселием возопиим: Радуйтеся, светлыя жены мироносицы, Господу с любовию послужившия.**

**Икос 1**

**Ангелами просвещенныя и человеков просвещающии явистеся праведныя жены мироносицы, красная мира ни во чтоже вменившия и домы своя оставльшия, да последуете Сыну Человеческому, Иже не име, где главы приклонити. Сего ради хвалим вас сице: Радуйтеся, мудрым евангельским девам уподобившияся. Радуйтеся, во Сретение Жениху благовременно изшедшия. Радуйтеся, елей свой в сосудах со светильники приявшия. Радуйтеся, немощами плоти нашея легце воздремавшия. Радуйтеся, вопль в полунощи: cе Жених грядет, услышавшия. Радуйтеся, Краснейшему от сынов человеческих уневестившияся. Радуйтеся, в чертог Его на брак с Ним вшедшия. Радуйтеся, в малом делании верныя Его служительницы. Радуйтеся, велиею славою на небесех от Него увенчанныя. Радуйтеся, благовонное миро Христу принесшия. Радуйтеся, благодати елеем от Него помазан­ныя. Радуйтеся, светлыя жены мироносицы, Господу с любовию послужившия.**

**Кондак 2**

**Видяще, како Мати Иисусова Пресвятому Сыну Своему и Богу служаше, словесем Его сладце внимающи, овогда же хитон нешвенный ткавши, овогда же в Кане Галилейстей о вине людем пред Ним предстательствовавши, поревноваху и сия нелицемерныя другини непорочному житию и любви Ея подражати, служаще Господеви от всего имения своего и воспевающе Ему: Аллилуиа.**

**Икос 2**

**Разум жен благочестивых просвещая, в притчах своих изрече Соломон, яко мудрая жена устрояет дом. Мы же к вам, богомудрыя домостроительницы града небеснаго, взываем с любовию сице: Радуйтеся, Богоматере усердныя сподвижницы. Радуйтеся, словесем Ея покорливо внимавшия. Радуйтеся, святейшим образом жития Ея наставленныя. Радуйтеся, преискренния Ея, вслед Царицы к Царю приведенныя. Радуйтеся, чистое житие по заповедем Господним соблюдавшия. Радуйтеся, не внешняя телесе, но внутренняя душ своих украшавшия. Радуйтеся, сокровеннаго сердца красоту человека являющия. Радуйтеся, неистление кроткаго и молчаливаго духа сохранившия. Радуйтеся, на Господа смиренно уповавшия. Радуйтеся, всячески всем и ныне благотворящия. Радуйтеся, алчущих питавшия и нозе странным умывавшия. Радуйтеся, светлыя жены мироносицы, Господу с любовию послужившия.**

**Кондак 3**

**Сила Вышняго даде вам крепость, аще и в немощных сосудех, противостати хитросплетени­ям князя воздушнаго. Сего ради поминающе му­жественное терпение ваше, на Голгофе наипаче явльшееся, егда апостоли, пристрашны суще, Учителя своего оставиша. Вы же Господа не отвергостеся, и мы с вами воспеваем Ему: Аллилуиа.**

**Икос 3**

**Имуще любовь, яко смерть крепкую, ни жестокаго собрания Иудейскаго, ни Римскаго военачалия не устрашилися есте, жены пламеннолюбныя! Мы же ведяще, яко и великия воды не погасят любве духовныя, и рецы глубокия не по­топят ю, славим вас сице: Радуйтеся, свидетельницы страданий Хрис­товых правдолюбныя. Радуйтеся, Господу Распятому всем сердцем своим соболезновавшия. Радуйтеся, горце о Нем плакавшия и рыдавшия. Радуйтеся, у Креста Его тепле Пречистую Матерь утешавшия. Радуйтеся, солнцу померкшу полудне от Солн­ца Правды не отступившия. Радуйтеся, и трусу бывшу в вере не поколе­бавшияся. Радуйтеся, и земли подвигшейся любовь к Распятому не утратившия. Радуйтеся, за веру сию Саррино благословение унаследовавшия. Радуйтеся, за любовь сию, яко Ревекка Иаковом, Господом возлюбленныя. Радуйтеся, доброделаниями Лии многочадней подражавшия. Радуйтеся, благодать Рахили святым целомудрием стяжавшия. Радуйтеся, светлыя жены мироносицы, Господу с любовию послужившия.**

**Кондак 4**

**Бурю внутрь имуще помышлений сумнительных, видяще Иисуса распята, мимоходящии хуляху Его, покивающе главами своими, вы же, мудрыя девы, взирающе на Господа славы, аще и на Кресте висяща, всем сердцем вопиясте Ему: Аллилуиа.**

**Икос 4**

**Слышаще, како архиереи со книжники, старцы и фарисеи ругахуся, глаголюще: Иныя спасе, Себе же не может спасти, моляхуся святыя жены мироносицы за мир Распеншемуся, да спасет люди согрешающия. Темже и мы, ублажающе веру вашу, хвалим вас сице: Радуйтеся, якоже мати Самуилова, не вином, скорбию упившияся. Радуйтеся, яко Мариам пророчица, победу Христову над смертию воспевшия. Радуйтеся, яко вдовица Сарептская, веры и послушания исполненныя. Радуйтеся, яко другини дщери Иефаевы, брак честный почитающия. Радуйтеся, Приснодеву со святыми девами славно прославлявшия. Радуйтеся, яко Иудифь мысленнаго Олоферна, диавола, сокрушившия. Радуйтеся, яко Есфирь дерзкаго Амана, кня­зя тьмы, низложившия. Радуйтеся, матере Маккавеов со чады в пра­ведности поревновавшия. Радуйтеся, заповеди Господни и в скорбех сохранившия. Радуйтеся, прискорбии бывши даже до смер­ти, законне субботствующия. Радуйтеся, печаль о Христе умершем надеж­дою веры растворившия. Радуйтеся, светлыя жены мироносицы, Гос­поду с любовию послужившия.**

**Кондак 5**

**Богоубийственныя деяния народа злонравнаго и неблагодарнаго видевше, ужасахуся жены мироносицы, серафимски закрывающе лица своя и вопиюще Богу: Аллилуиа.**

**Икос 5**

**Видяще копие, имже един от воин прободе ребро Спасово, горце стеняху жены мироносицы, издалеча зряще. При Кресте же Иисусове стояху Матерь Его и сестра Матере Его Мария Клеопова, и Мария Магдалина, слезами омывающеся. Темже и мы, п кланяющеся Кресту Честному, восхваляем вас сице: Радуйтеся, Пречистому Телу, с древа снемшемуся, трепетно предстоявшия. Радуйтеся, Иосифу благообразному и Никодиму последовавшия. Радуйтеся, Гроб и положение в нем Тела Христова видевшия. Радуйтеся, прямо Гроба, Марие Магдалино и другая Марие, сидевшия. Радуйтеся, оплакавше Солнце, во гроб зашедшее, и паки Его узревшия. Радуйтеся, верныя жены Галилейския и Иерусалимския. Радуйтеся, Господа живаго добльственне не оставлявшия. Радуйтеся, Иисусу мертвому, яко живу Сущу миро принесшия. Радуйтеся, волхвом, принесшим смирну, богатно уподобившияся. Радуйтеся, с пастырьми и Ангелы Христа славословившия. Радуйтеся, Господу погребенну в вертепе гробнем с верою поклонившияся. Радуйтеся, светлыя жены мироносицы, Господу с любовию послужившия.**

**Кондак 6**

**Проповедницы богоносныя явистеся, святыя жены мироносицы, яко благоволи Христос Бог озарити вас светом Воскресения Своего, егда, явися вам, рек: Радуйтеся! Сего ради велия благо­дати исполненныя возописте Ему: Аллилуиа.**

**Икос 6**

**Возсиявшаго из Гроба, богомудрыя жены, даже до днесь возвещаете, Ангельскаго явления удос­тоившияся. Темже и мы, Воскресение Христово видевше, сликовствуем с вами, глаголюще: Радуйтеся, ко Гробу текшия, ароматы и миро уготовавшия. Радуйтеся, жене, помазавшей нозе Господ­ни, любовию подражавшия. Радуйтеся, гробныя пелены Его тепле слеза­ми измывшия. Радуйтеся, Марии, излиявшей миро на главу Его, добре поревновавшия. Радуйтеся, погребения Господня участницы благоговейныя. Радуйтеся, Воскресения Христова проповед­ницы богоизбранныя. Радуйтеся, Ангельским глаголом изумленныя и устрашенныя. Радуйтеся, яко трепет и страх свой на радость скоро пременившия. Радуйтеся, честныя апостолов Христовых сподвижницы. Радуйтеся, святых Ангелов Господних сослужительницы. Радуйтеся, всю землю проповедию Воскресения Христова просветившия. Радуйтеся, светлыя жены мироносицы, Господу с любовию послужившия.**

**Кондак 7**

**Хотяй скоро ученицы Своя утешити, срете их Иисус, глаголя: Радуйтеся! Они же, приступльше, яшася за нозе Его и поклонишася Ему. С ними же и мы возопиим Ему: Аллилуиа.**

**Икос 7**

**Новый Иерусалим ныне ликовствует и Сион веселится, мироносиц благовестие приемше. Того ради Марию Магдалину изряднейшую и Хузы подружие Иоанну блаженную, с ними же и Саломию, сынов Громовых родительницу, в песнех восхвалим тако: Радуйтеся, повеленное от Господа исполнившия. Радуйтеся, вящаго вразумления от Христа не требовавшия. Радуйтеся, благодать Божию с радостию любовию приемшия. Радуйтеся, райскою радостию от Спасителя мира обрадованныя. Радуйтеся, Господа нашего Иисуса Христа послушницы смиренныя. Радуйтеся, звезды немерцающия неба первохристианскаго. Радуйтеся, овцы безгласныя, добрым Пасты­рем упасенныя. Радуйтеся, крины сельныя, на пажити церковней процветшия. Радуйтеся, светлыя жены мироносицы, Гос­поду с любовию послужившия.**

**Кондак 8**

**Странное явление Христово видевши и яко вертоградаря Его мнящи, о телеси Иисусове Того вопрошаше. Слышавши же зов Господень: Марие!, ю нарицающий, возопи пламенне: Раввуни! Мы же вопием Ему: Аллилуиа.**

**Икос 8**

**Весь собор Апостольский не ят веры вашему благовествованию, жены светоносныя. Мы же, дивящеся явлению вам Воскресшаго, восхваляем вас сице: Радуйтеся, жен ветхозаветных праведное совершение. Радуйтеся, Церкви Христовы дщери первородныя. Радуйтеся, заповедей Моисеевых твердыя блюстительницы. Радуйтеся, свободы христианския светильницы возжженныя. Радуйтеся, в плащаницу Обвитаго среди мертвых искавшия. Радуйтеся, Пасху всечестную всему миру благовествовавшия. Радуйтеся, ада разрушение соборне исповедовавшия. Радуйтеся, смерти умерщвление всегда праздновавшия. Радуйтеся, дщери, благоволение Отца Небеснаго приемлющия. Радуйтеся, ученицы Христовы, Того восхождения ко Отцу добрыя приятелища. Радуйтеся, светлыя жены мироносицы, Господу с любовию послужившия.**

**Кондак 9**

**Всякое колено земное от смерти свободися силою Воскресения Христа Жизнодавца. Егоже жены богомудрыя светло проповедаша. Темже и мы, смертию смерть Поправшаго величающе, с вами Ему вопием: Аллилуиа.**

**Икос 9**

**Ветии умолчаша и разум испразднися: ваше же благовестие Воскресения Христова николиже отпадает. Верующе сему несумнительному глаго­лу, боговдохновенно хвалим вас тако: Радуйтеся, Марие Магдалино и другия Ма­рии, девы пречудныя. Радуйтеся, Сусанно и Марие Иосиева, жены благословенныя. Радуйтеся, Иоанно и Саломие, сынов Зеведеовых мати. Радуйтеся, Марие Иаковля и Мария Клеопова со иными другинями. Радуйтеся, немолчныя уста, Воскресение Христово провещевающия. Радуйтеся, стопы неленостныя, Иудею и Рим­скую державу прошедшия. Радуйтеся, руце трудолюбивыя, Церковь первохристианскую чествовавшия. Радуйтеся, ушеса доброслышавшия, от слу­ха зла не убоявшияся. Радуйтеся, очеса недремлющия, всякое иску­шение прозревающия. Радуйтеся, сердца очищенная, Закон Божий паче злата возлюбившия. Радуйтеся, телеса священныя, храмы Свята-го Духа соделавшияся. Радуйтеся, светлыя жены мироносицы, Гос­поду с любовию послужившия.**

**Кондак 10**

**Спасти хотя вся языки, распятие претерпел еси, Христе Боже, но адову разрушил еси силу, женам мироносицам вещавый: Радуйтеся! Смертию же и тлением возвел еси, да вси вопием: Аллилуиа.**

**Икос 10**

**Стены вертепа гробнаго потрясошася, егда Ангел, приступив, отвали камень от дверий Гроба. Жены же святыя мироносицы, видяще сия, скоро течаху, возвестити Воскресение Христово учеником Его. Мы же со тщанием и радостию воспоим благовестниц блаженных сице: Радуйтеся, верою и любовию страх в сердцах своих препобедившия. Радуйтеся, ангельскому гласу повинувшеся, от слез преставшия. Радуйтеся, ученицы благия и верныя, в радость Господа вшедшия. Радуйтеся, невечерняго Царствия Небеснаго причастницы непорочныя. Радуйтеся, в нетления благолепие всепразднственно облеченныя. Радуйтеся, новаго винограда рождения, Царствия Божия приобщившияся. Радуйтеся, жены, в мире пожившия, яко мира не требовавшия. Радуйтеся, сосуды милости к славе Божией приуготованныя. Радуйтеся, служительницы возлюбленныя, усердно о Господе потрудившияся. Радуйтеся, сестры и матери наши, тепле о нас молящияся. Радуйтеся, сильныя упованием, немощи не­мощных носящия. Радуйтеся, светлыя жены мироносицы, Гос­поду с любовию послужившия.**

**Кондак 11**

**Пение Ангельское и глаголы человеческия вос­певают Пасху всепразднственную, в нейже и сама тварь свободися от работы нетления в свободу славы чад Божиих. Мы же купно с женами миро­носицами вопием Христу: Аллилуиа.**

**Икос 11**

**Светозарная сия и спасительная нощь провозвещена есть женами мироносицами, яже ни светиль­ника, ниже солнечнаго света требует, яко Сам Господь просвещает ю. Мы же, словеса ваша в сердцах содержаще, величаем вас сице: Радуйтеся, Христа пламенне возлюбившия. Радуйтеся, буии о Бозе пред апостолы явль-шияся. Радуйтеся, Господа Иисуса в веце сем не постыдившияся. Радуйтеся, Спасителем пред Ангелы Его исповеданныя. Радуйтеся, сады сеннолиственныя, Отцем Небесным насажденныя. Радуйтеся, рождие пресладкое Лозы Безсмертныя. Радуйтеся, зерна горушныя, Царство Божие ревностно возрастившия. Радуйтеся, крины сельныя и древеса светлоплодовитыя. Радуйтеся, светильницы всенощныя, Духа не угасающия. Радуйтеся, моления, яко фимиам кадильный приносящия. Радуйтеся, руце своя преподобныя к Богу всегда воздевающия. Радуйтеся, светлыя жены мироносицы, Господу с любовию послужившия.**

**Кондак 12**

**Благодать служения Церкви Христовой восприясте, жены смиренномудренныя, купно прославляемыя. Мы же, ведяще, аще что добро или что красно есть, но еже жити братии вкупе, рцем Богу, воедино вас собравшему: Аллилуиа.**

**Икос 12**

**Поюще Воскресение Христово, род человеческий обновляющее, единодушно и единомудренно спасения сподобилися есте, святыя жены мироносицы, сего ради величаем вас сице: Радуйтеся, девам целомудренным добрыя наставницы. Радуйтеся, жен благочестивых советницы пречудныя. Радуйтеся, честных стариц, в вере отшедших, а небеси сретающия. Радуйтеся, Господа Христа в напастех не оставльшия. Радуйтеся, молению жены Хананеянки тепле подражавшия. Радуйтеся, лептою вдовицы честне веселя­щияся. Радуйтеся, свидетельницы верныя жены кро-воточивыя. Радуйтеся, воскрешению дщери Иаировы ангельски сорадовавшияся. Радуйтеся, со вдовою Наинскою Господа бла-словлявшия. Радуйтеся, Марфы и Марии, сестер Лазаревых другини священныя. Радуйтеся, светлыя жены мироносицы, Господу с любовию послужившия.**

**Кондак 13**

**О святыя жены мироносицы! Блаженны очеса ваша, Воскресшаго Христа первыми узревшия, блаженны руце ваша, пречистых ног Его коснувшияся, блаженны сердца ваша, Господа возлюбившия, яко пребываяй в любви, в Бозе пребывает. Помолитеся и о нас, чадех ваших, да и мы веселыми ногами потечем во след Христу Богу, святое Воскресение Его купно с вами прославляюще: Аллилуиа.**

**Сей кондак глаголи трижды, посем Икос 1 и Кондак 1.**

**Молитва**

**О святыя жены мироносицы, всехвальныя Христовы ученицы! К вам мы, грешнии и недостойнии, ныне усердно прибегаем и во умилении сердец наших молимся. Вы паче всех благ земных Сладчайшаго Господа Иисуса возлюбисте и Тому чрез все житие добре последовасте, Божественным учением Его и благодатию души своя питающе и множество человек к чудному свету Христову приводяще. Испросите и нам у Христа Бога благодать просвещающую и освящающую нас, да ею осеняемы, в вере и благочестии в подвизех любви и самоотвержения преуспевати будем, и Христу в ближних Его служити нелено­стно потщимся. О святыя жены! Вы бодренно благодатию Божиею житие на земли препроводивше и во обители Небесныя радостно отшедше, притекосте. Молите убо Христа Спаса, да и нас сподобит странствие наше земное, во временнем сем веце непреткновенно совершити, и в мире и покаянии житие наше скончати, да тако во святыни на земли поживше, вечныя и блаженныя жизни на Небеси сподобимся, и тамо с вами и со всеми святыми вкупе восхвалим Троицу Единосущную и Нераздельную и воспоим едино Божество, Отца и Сына и Всесвятаго Духа и истее благодати Божия причастники будем в невечернем дни Царствия Его во веки веков. Аминь.**